
Mennyország (munkanapló)

Amikor ezen a történeten dolgozni kezdtünk, mindkettőnk életében fontos szerepet töltött be a gyász. Az igazság az, hogy személy szerint a gyásszal leginkább csak gyerekként találkoztam, és ez egy olyasfajta dolog, ami annyi idősen nehezen felfogható. Legalábbis mindig ezt gondoltam, de valójában ahogyan az ember öregszik, ez nem változik, a halál nem lesz érthetőbb vagy logikusabb. A gyász egy alantas dolog, mert az ember a történelem kezdete óta arra van programozva, hogy megpróbálja megfogalmazni mindazt, ami van. A halál azonban pont arról szól, ami már nincs. Valójában nincsenek szavaink, nincs meg a kellő eszköztárunk ahhoz, hogy érdemben beszéljünk a halálról, pedig minden nap jelen van az életünkben, még akkor is, ha csak a gondolatától való rettegés fog el bennünket. Mindketten a munkafolyamat megkezdése előtt szembesültünk az elmúlással, és úgy éreztük, kezdeni akarunk a gondolatainkkal, érzéseinkkel valamit. Talán életünkben először most akartunk olyan filmet csinálni, ami nem csak magunknak vagy magunkról szól, hanem azt érezzük, hogy segíthet embereknek. Hisz bármennyire is a halál a hétköznapjaink része, egyfajta tabutémának számít. Nem beszélünk a nehézségeiről, nem beszélünk arról, hogy mi mindent vált ki belőlünk, mert sokszor szégyelljük. Azt, hogy gyengék vagyunk, hogy nem bírunk vele megbirkózni egyedül. Olyan filmet akartunk csinálni, amivel az emberek azonosulni tudnak, ahol magukra ismerhetnek és azt érezhetik, hogy nincsenek egyedül, és mindaz, amit ilyen nehéz időszakban éreznek, az természetes. Nem a halál körülményeire akartunk koncentrálni, nem a miértre, mert az sokszor felfoghatatlan. Mi azzal akartunk foglalkozni, hogy a család, a környezet hogyan reagál a halálra, hogyan birkózik meg a gyásszal, mit éreznek közben. Tulajdonképpen a gyász nem valakinek az elvesztéséről szól, hanem csupán mindarról a szeretetről, ami megmaradt és amit nem volt időnk átadni. 
Mint minden projekt, ez is egy gondolattal indult: egy család darabjaira hullik a legidősebb gyerekük elvesztésének következtében, és meg kell találniuk a módját annak, hogy újra szoros egységet alkothassanak. Azonban mivel filmről beszélünk, maga a gondolat nem elég, történetté kellett formálnunk. Itt fogalmazódott meg bennünk az ötlet, hogy mi van akkor, ha az öcs szemszögéből mutatjuk be a család tragédiáját. Ezt természetesen nem egy hatásvadász eszköznek szántuk, hanem úgy éreztük, hogy előnyünkre válhat a tény, hogy a gyerekek őszinték. Nem viselnek még maszkot, nem érzik a gyásznak a ,,szégyenét”. Minden reakció, amit látunk tőlük, az valós. Izgalmasnak tartottuk, ahogy egy ilyen nézőponton keresztül látjuk a felnőttek álarcát, ahogyan az szép lassan lehullik. 
Miután megvolt a történet íve, rengeteg mennyiségű filmet és sorozatot néztünk a téma kapcsán. Igyekeztünk minél több műfajba beletekinteni, így szembesültünk azzal, hogy a gyászról milyen sokféleképpen lehet beszélni. Pl. Ari Aster az Örökség című horrorjában a gyász félelmetes, kiforgatja a családtagokat önmagukból, minden jelenetet áthat a düh. A horror gyakran foglalkozik a halál utáni időszak feldolgozásával, mindezt szinte kivétel nélkül egyfajta szimbólumba átültetve. Jennifer Kent The Babadook című alkotása hasonlóan döntött, azonban ott számunkra a legizgalmasabb motívum az volt, ahogyan az anya karakter haragszik a fiára, mert az túlságosan is hasonlít az elhunyt férjére. Már a kezdetekkor feltűnt számunkra, hogy történetünkben felellhető az Orpheusz és Eurüdiké gyökere. Végülis a mi forgatókönyvünkben is ,,megtalálják” a Mennyországot, és bármennyire is szeretnék, nem tudják visszahozni a holtat. A mitológiával kapcsolatban hosszan elemeztük Vincent Ward Csodás álmok jönnek című filmjét, amely azt mutatja meg, ahogy egy nő férje halála után öngyilkos lesz, hogy újra vele lehessen, majd a Mennyországban mindent megtesznek, hogy megtalálják egymást. Egyértelmű referenciánk továbbá Hamagucsi Rjúszuke Drive My Car című filmje, amely példaértékűen mesél arról, ahogyan a gyász a felszín alatt megbújik és rendkívül lassan felemésztheti az embert, ha az nem képes megtalálni a békét. A testvéri szeretetről fájdalmasan mesél Derek Cianfrance I know This Much Is True című sorozata, ahol a főszereplő legszívesebben az egész világot felforgatná, hogy megvédje ikertestvérét, bármikor a saját érdekeit háttérbe szorítva. Damon Lindelof The Leftovers című sorozata leginkább azért volt érdekes, mert kivétel nélkül csak olyan karakterekről mesél, akiknek szembe kell nézniük a gyásszal, mégis szinte soha nem úgy cselekszenek, ahogyan azt elvárnánk tőlük. Úgy tudnak meglepni a karakterek döntései, hogy mégsem rugaszkodik el a valóságtól, átérezzük, hogy a szeretteink halála olykor a legrosszabbat váltja ki belőlünk. Olyan dolgokra késztet, amiket normális elmeállapotban soha nem tennénk. Mundruczó Kornél Pieces of a Woman című filmje segített nekünk észrevenni, hogy milyen is az, amikor az emberek elvárják tőlünk, hogy valahogyan viselkedjünk egy ilyen helyzetben, de mi képtelenek vagyunk felvenni azt az álarcot, mert szinte ahhoz sincs lelkierőnk, hogy reggelente felkeljünk. A házasság sokrétűségéről természetesen még nincs elegendő tapasztalatunk, azonban szerencsénkre Bergman Jelenetek egy házasságból című filmje erős inspirációnak mutatkozott ebben az esetben is. Végül egy másik példánk Kelly O’Sullivan és Alex Thompson Ghostlight című filmje, amelyben egy család legidősebb gyereke öngyilkos lesz, a hátramaradottak pedig mindent megtesznek, hogy újra talpra tudjanak állni. Legfőbb oka, hogy ez a film újra és újra előkerült nálunk, hogy ez egy tragikomédia. A halálról nehéz sallangmentesen beszélni, nehéz elkerülni a kliséket, a giccset. Amit véleményünk szerint a legtöbben elrontanak az ilyen típusú alkotásoknál, hogy nem mernek humort használni. Legyünk őszinték, a nevetés a mindennapjaink része, és ez mindig is így volt. Legyen szó szegénységről, háborúról, szerelmi csalódásról, világjárványról, halálról, az ember igyekszik minden helyzetet némiképp feloldani. Erre pedig a legjobb módszer az, ha merünk nevetni: olykor magunkon, olykor pedig magán a szituáción. Sokan azt gondolják, hogy a halálról minél drámaibban kell beszélni, és lehet, hogy ez bizonyos helyzetekben így is van, de ahogyan már korábban is írtam, mi olyan filmet akartunk készíteni, amivel az emberek tudnak azonosulni. És leginkább akkor ismerünk magunkra, ha olyan karaktereket látunk megelevenedni, akik mi vagyunk vagy akár mi is lehetnénk. Olyan karaktereket, akik tele vannak hibákkal, sokszor rossz döntéseket hoznak, de mernek érezni. Egy diszfunkcionális családot akartunk megmutatni, mert legyünk őszinték: mindannyian ilyenben élünk. Legalábbis ennél jobb helyen semmiképp.
Mielőtt nekiláttunk volna az írásnak, kutatómunkát végeztünk. Természetesen először elolvastunk minél több cikket az interneten, de az igazság az, hogy egyik sem bizonyult túl hasznosnak. Azt éreztük, hogy ha bármelyik említett filmet megnézzük, sokkal többet tanulunk azokból. Ezért végül úgy döntöttünk, hogy felkeresünk szakértőket, olyan embereket, akik nap mint nap találkoznak gyászoló emberekkel. Az interneten találtunk egy központot, ami kimondottan a gyász feldolgozásában segít. Így találtuk meg Varga Zsófia gyászterapeutát, aki rendszerint tart családi foglalkozásokat, végigsegíti az embereket ezen a folyamaton. A szinopszisunkat végigvizsgálta szakmai szempontból, tanácsokkal látott el bennünket. Elmagyarázta, hogy miért is hibás az a gyakori tévhit, hogy a gyásznak öt fázisa van, illetve hozott konkrét példákat az általa megismert emberek életéből (természetesen név nélkül) a gyásszal kapcsolatban. Ezután felvettük a kapcsolatot dr. Jurida Petrával, aki rendszerint foglalkozik gyerekekkel. Elmagyarázta, hogyan kell egy gyermekkel megértetni a tragédiát, mennyit szabad neki elmondani, milyen hatással lehet rá, ha a szülők titkolóznak, nem őszinték. Beszélgettünk arról, hogy bár a legtöbb házasság, ahol a szülők elveszítik a gyereküket, válással végződik, mégis milyen eszközökkel, milyen kommunikációs megoldásokkal küszöbölhető ki ez a probléma. Elmagyarázta azt is, hogy egy gyerekszínésszel hogyan kell beszélgetni egy ilyen szerepről, mennyit érdemes elmondani neki a film történetéről, hogyan lehet akár instruálni, hogy ne sérüljön a személyisége. Az igazság az, hogy mindketten elárasztottak minket szakmai tudással, elmagyarázták, hogy gyakran felborulnak a családi dinamikák ilyen helyzetekben. Nem ritka, hogy a gyerekekből válnak ideiglenesen felnőtté, a felnőttekből pedig gyerekek lesznek. Megtörténhet, hogy az apa úgy tesz, mintha semmi sem történt volna, mert szeretné fenntartani a családfő látszatát. De az is lehetséges, hogy magába roskad, távolságtartó lesz, szinte képtelenné válik arra, hogy kommunikáljon, hogy beszéljen az érzéseiről. Beszélgettünk arról is, hogy milyen eséllyel alakul ki addikció a hátramaradtak életében, és meglepő volt, hogy hiába létezik ez a filmes klisé, az esetek többségében erről szó sincs. Sokkal gyakoribb jelenség, hogy a szülők úgy tesznek, mintha semmi sem történt volna, élik a hétköznapjaikat, az elhunytakról továbbra is jelen időben beszélnek, megterítenek neki az asztalnál, stb.
Varga Zsófia és dr. Jurida Petra is ajánlottak számunkra hasznos szakirodalmakat, olyasmiket, amik nekik is rengeteget segítettek a munkájukban. Ennek hála került a kezünkbe Simkó Csaba: Hogyan segítsünk gyermekünknek elfogadni az elfogadhatatlant? Tájékoztató pedagógusoknak és szülőknek a gyászoló gyermek segítéséhez című könyve, amely lépésről lépésre összeszedi, hogyan beszéljünk gyerekekkel a halálról különböző életkorokban. Hasonlóan érdekes olvasmány volt dr. Pilling János A gyász lélektana és a gyászolók segítésének lehetőségei című esszéje, amelyben leírja a gyász különböző típusait, illetve hogy azok milyen hatással lehetnek a körülöttünk levőkre, hogyan zajlanak le, akár mennyi időt vehetnek igénybe (már amennyire meg lehet tippelni a gyász időtartamát). Továbbá mindketten ajánlották nekünk Patrice Karst: A láthatatlan fonal című mesekönyvét, amelyet állításuk szerint kivétel nélkül minden egyes alkalommal felolvasnak a gyászoló kisgyerekeknek.
Ezután felkerestünk a közvetlen környezetünkben olyan személyeket, akiknek a testvérük vagy a gyerekük sajnálatos módon elhunyt. Hosszan társalogtunk velük mindarról, hogy mit jelent számukra a gyász, hogyan lehet feldolgozni, milyen érzelmeket, milyen szélsőséges reakciókat váltott ki belőlük. Rengeteg emberrel találkoztunk, akik valahogy próbálták szavakba önteni mindazt, ami képtelenség. Rájöttünk, hogy a halálról tényleg lehetetlen másképp beszélni, mint hogy megmutatjuk az illető hiányát. 
Ezzel párhuzamosan már több draftot is megírtunk, majd elolvastattuk a gyászterapeutákkal, illetve azokkal az emberekkel, akik jártasak a témában. 
Felkerestünk lelkipásztorokat, illetve papokat, mert szerettünk volna elmélyülni abban, hogy a vallás hogyan tekint a halálra, illetve a gyászra. Azonban azt éreztük, hogy igazságtalan lenne a részünkről, ha csak a keresztény vallás szemszögéből vizsgálnánk meg a témát, így felkerestük a Magyar Zsidó Közösséget, majd hosszan diskuráltunk velük a zsidó kultúráról, a süvetről, illetve arról a szokásról, hogy halál esetén a mai napig letakarják a tükröket, mert attól félnek, hogy a halott megreked ebben a világban. Rendkívül szépnek tartottuk a gondolatot, hogy a zsidó vallás még halál esetén is az elhunyt érdekeit részesíti előnyben és nem azzal foglalkozik, hogy ők minél könnyebben tudják feldolgozni a történteket. Sajnálatos módon nem tudtuk felvenni a kapcsolatot olyan személlyel, aki jártas lenne az iszlám vallásban, azonban rengeteget olvastunk a vallás és a gyász kapcsolatáról a kultúrájukban.
Miután úgy éreztük, hogy a forgatókönyvünk elérkezett egy olyan állapotba, amit fel merünk vállalni, elküldtük ismerőseinknek, akik az átlag nézőket képviselik, illetve minden szakmabelinek, akit csak ismerünk. Nagyon hasznos tanácsokat kaptunk Kemény Zsófitól, aki az utolsó jelenetben érzett kivetnivalót, azt javasolta, hogy ne beszéljenek túl sokat, ne mondjanak ki mindent. Bodzsár Márk kiemelte, hogy fontos, hogy az anyának is legyen karaktere, ne csak egy passzív elszenvedője legyen az eseményeknek, illetve fontos, hogy legyen humorérzéke, mert különben a nézők nem fognak tudni vele szimpatizálni, ha mindvégig csak a szomorú oldalát látjuk. Lichter Péter rávilágított, hogy bizonyos pontokon az apa már-már túl apatikusnak hat, ami soha nem szerencsés. Komár István azt javasolta, hogy ne keverjük hirtelen a szürrealista elemeket a realizmussal, mert túlságosan elidegenítő hatással bírhat. Nagy Anikó Mária és Soós Péter szintén egyöntetűen azt hangsúlyozták, hogy ne mondassunk ki mindent a karaktereinkkel, hagyjunk jóval többet lappangani a felszín alatt. Szerencsénk volt András Ferenccel még halála előtt beszélgetni a forgatókönyvről, aki csak egy tanácsot adott a könyvvel kapcsolatban: bármit is csinálunk a történettel, bármit is írunk bele, az mindig belőlünk jöjjön, legyen őszinte és ,,vetkőzzünk le” a néző előtt, mert csak akkor fognak tudni együttérezni velünk, ha merünk sebezhetőek lenni.
Rengeteg megbeszélés van a hátunk mögött, hetente többször is hosszú órákat töltöttünk akár egy-egy sornyi párbeszéd elemzésével. Számos ötletet dobtunk be és ki, de soha nem hazudtoltuk meg magunkat. Mindkettőnkre jellemző, hogy magunkból dolgozunk, olyan történeteket akarunk elmesélni, amelyeket ismerünk, olyan emberekről, akiket szeretünk. Most az egyszer készítettük valaki olyannak, aki sajnálatos módon már nem fogja tudni látni. A világ tele van olyan emberekkel, mint mi, és őszintén mondom, hogy szeretnénk rajtuk segíteni, szeretnénk egy minimális terhet levenni a vállukról, mert pontosan tudjuk, milyen érzés a gyász. Könyörtelen és ijesztő, és képtelenség egyedül végigcsinálni. Meg lehet próbálni, de nincs értelme. 
Mikor fogunk rájönni, hogy mindenünk, amink csak van az életben, azok az emberek? Csak ők vannak nekünk, és csak mi vagyunk nekik. Valójában pontosan erről szól a forgatókönyvünk. 

